FI Euroopan unionin virallinen lehti CE 78/863

(2004/C 78 E/0917)

KIRJALLINEN KYSYMYS E-3841/03

esittäjä(t): Proinsias De Rossa (PSE) komissiolle

(12. joulukuuta 2003)

Aihe: Kuluttajien edun suojeleminen ja sähköisen viestinnän sääntelyjärjestelmä (direktiivit 2002/20/EY ja 2002/21/EY)

Irlannin viestinnän sääntelystä vastaava komissio (Commission for Communications Regulation Ireland, ComReg), jonka vastaa kustannusten nousua ja huonoa palvelua koskeviin kuluttajavalituksiin, on ilmoittanut, ettei se ole enää vastuussa kyseisistä asioista nyt, kun ollaan luomassa uutta eurooppalaista sähköisen viestinnän sääntelyjärjestelmää (direktiivit 2002/20/EY (1) ja 2002/21/EY (2)).

Voiko komissio selventää tilannetta ja ilmoittaa, kenen vastuulle televisiotoiminnan harjoittamisen sääntely uudessa sääntelyjärjestelmässä kuuluu? Onko komissio ottanut yhteyttä Irlannin hallitukseen, koska yleisradiotoiminnan harjoittaminen Irlannissa on nyt ilmeisesti kokonaan vailla sääntelyä? Mitä toimia komissio ehdottaa asian ratkaisemiseksi?

Erkki Liikasen komission puolesta antama vastaus

(3. helmikuuta 2004)

Irlannin viranomaiset ovat ilmoittaneet komissiolle, että viestinnän sääntelystä vastaava komissio (Commission for Communications Regulation Ireland, ComReg) on uuden eurooppalaisen sähköisten viestintäverkkojen ja -palvelujen sääntelyjärjestelmän täytäntöönpanosta vastaamaan nimetty kansallinen sääntelyviranomainen Irlannissa. Näin ollen yksi ComRegin velvollisuuksista on varmistaa, että käyttäjät saavat suurimman mahdollisen hyödyn valikoiman, hinnan ja laadun kannalta. Tarkemmin sanottuna yleispalvelusta ja käyttäjien oikeuksista sähköisten viestintäverkkojen ja -palvelujen alalla 7. maaliskuuta 2002 annetussa Euroopan parlamentin ja neuvoston direktiivissä 2002/22/EY velvoitetaan kansallinen sääntelyviranomainen varmistamaan korkeatasoinen kuluttajansuoja, erityisesti takaamalla, että käytössä on yksinkertaiset ja kustannuksiltaan edulliset riitojenratkaisumenettelyt. Direktiivi sisältää myös säännöksen, joka varmistaa, että kansalliset sääntelyviranomaiset voivat vaatia operaattoreita julkaisemaan vertailukelpoisia, riittäviä ja ajantasaisia tietoja palvelujensa laadusta.

Nimenomaan vähittäismyyntiin kuuluvia televisiopalveluja koskevan kysymyksen osalta on todettava, että TV:n sisältöpalvelujen tarjoamisen sääntely ei kuulu uuden järjestelmän soveltamisalaan, eivätkä näitä palveluja myöskään koske kuluttajansuojatoimenpiteet, joihin edellä viitattiin. Toisaalta uusi järjestelmä kattaa televisiosignaalien välityspalvelujen tarjoamisen. Tämä ei kuitenkaan automaattisesti tarkoita, että jäsenvaltiossa tulisi ryhtyä sääntelytoimenpiteisiin näiden välityspalvelujen vähittäismarkkinoiden osalta. Järjestelmä koskee ennen kaikkea tukkumyyntimarkkinoita, mukaan luettuna yleisradiotoiminnan tukku-myyntimarkkinat, ja sen tarkoitus on edistää kilpailua ja varmistaa se, että käyttäjät saavat suurimman mahdollisen hyödyn valikoiman, hinnan ja laadun kannalta.

On mahdollista, että yleisradiotoiminnan vähittäismyyntipalveluita voitaisiin säännellä uuden järjestelmän puitteissa, sillä edellytyksellä, että järjestelmän kaikki yksityiskohtaiset edellytykset täyttyvät. Nämä edellytykset ovat sellaisia, että kansalliset sääntelyviranomaiset pystyisivät asettamaan sääntelyvelvollisuudet yleisradiotoiminnan vähittäismyyntipalveluille vain, jos markkina-analyysi osoittaisi, että tukkumyynti-markkinoilla ei olisi todellista kilpailua ja että sääntelyvelvollisuuksien asettaminen näiden tukkumyynti-markkinoiden operaattoreille ei riittäisi yhteisön järjestelmän kilpailua ja kuluttajansuojaa koskevien tavoitteiden saavuttamiseen. Ainoastaan tässä tapauksessa sääntelyä, kuten jonkinlaista hintavalvontaa, pidettäisiin asianmukaisena ja oikeasuhteisena parannuskeinona havaittuun todellisen kilpailun puutteeseen. ComReg on ilmoittanut komissiolle tekevänsä parhaillaan markkina-analyysiaan yleisradiotoiminnan tukkumyyntimarkkinoista yhteisön sääntelyjärjestelmän mukaisesti.

Vaikka komissio ei tällä hetkellä ole tietoinen mistään erityisestä sääntelyn puutteesta suhteessa yhteisön sääntöihin, sikäli kuin ne koskevat yleisradiotoiminnan palvelujen tarjoamista sekä näiden palvelujen käyttäjien suojelua, komissio seuraa tilannetta aktiivisesti osana arviota niiden toimenpiteiden säännönmukaisuudesta, joita Irlanti on ilmoittanut toteuttavansa saattaakseen uuden järjestelmän osaksi kansallista lainsäädäntöä. Komissio panee merkille viittaukset siihen, että ComReg ei enää olisi vastuussa näistä asioista, ja tarkastelee tilannetta Irlannin viranomaisten kanssa varmistaakseen, että Irlanti täyttää kokonaisuudessaan velvollisuutensa järjestelmän osalta yleisesti ja yleisradiotoiminnan palvelujen käyttäjien suojelun osalta erityisesti.

(1) EYVL L 108, 24.4.2002, s. 21.

(2) EYVL L 108, 24.4.2002, s. 33.